Scene demne de un film de acţiune. Un tânăr de 23 de ani, din localitatea Turulung, suspectat de poliţişti în cazul comiterii mai multor infracţiuni de furt, a fugit de sub escorta Poliţiei, cu cătuşele puse.

Inspectoratul de Poliţie Judeţean Satu Mare precizează într-un comunicat de presă că în scopul probării activităţii infracţionale a suspectului, poliţiştii Postului de Poliţie Turulung l-au identificat pe tânăr într-un cartier din localitate şi au intenţionat să-l conducă la sediu pentru audieri.

„Bărbatul a devenit recalcitrant, încercând să se sustragă cercetărilor, în această situaţie poliţiştii luând măsura încătuşării suspectului. În momentul în care a fost condus spre autospeciala Poliţiei, tânărul însă a părăsit în fugă locaţia”, precizează Poliţia.

Ulterior, cunoscând că este căutat de poliţişti şi că nu va mai reuşi să-şi asigure scăparea, tânărul, sfătuit şi de un avocat, s-a prezentat poliţiştilor pentru audieri. Deocamdată, Poliţia nu a luat nicio măsură de privare de liberate împotriva sa, tânărul fiind doar audiat.

Poliţiştii care l-au scăpat pe suspect sunt acum cercetaţi de conducerea Poliţiei Satu Mare.

„Pentru verificarea împrejurărilor în care suspectul s-a sustras cercetărilor şi a modului în care poliţiştii au acţionat în acest caz, conducerea Inspectoratului de Poliţie Judeţean Satu Mare a dispus efectuarea de verificări”, se mai arată în comunicat.